Høringssvar – Forslag til justeringer i tilskudd til nasjonalanlegg og til idrettsanlegg for internasjonale mesterskap

|  |
| --- |
|  |

|  |  |
| --- | --- |
| Til: | Kulturdepartementet |
| Fra:  | Norges Roforbund, Norges Padleforbund  |
| Kopi:  | Stiftelsen Årungen ro- og padlesenter, Ås kommune, Nordre Follo Kommune, Frogn kommune, Ski kommune |
| Dato: | 04.12.24 |
| Ang. | Nasjonalanlegg - Høring |
|  |  |

Dette er et høringssvar fra Norges Roforbund (NRF) og Norges Padleforbund (NPF), begge er sentrale medlemmer i Stiftelsen Årungen ro- og padleanlegg.

**Dagens situasjon og søknad om nasjonalanlegg:**

Årungen er i dag det fungerende nasjonale anlegget for roing og padling på landslagsnivå, så vel som breddeanlegg for 7 brukerklubber fra Oslo, Moss og Ås-områdene. Anlegget har vært hovedanlegget for roing og padling siden tidlig 1960-tallet og har huset store norske idrettsprofiler i årtier. Parallelt med dette har Årungen vært tilholdssted for friluftsaktiviteter og besøkende for rekreasjon og idrett.

Anlegget er i dag meget slitent, men på tross av dette har anlegget fortsatt etablert grunnlaget for utviklingen av mange store idrettsprofiler de siste årene. Anlegget har formelt ikke status som nasjonalanlegg og har kun vært tildelt sporadiske spillemiddeltildelinger for enkeltoppgraderinger på vann og land, så vel som tildeling av særskilte midler direkte fra Kulturdepartementet etter særskilt søknad.

I 2020 startet arbeidet med å få et internasjonalt mesterskap til Årungen innen 2030. Dette har materialisert seg i prosjektgruppen, Nye Årungen, som arbeider for en større oppgradering av anlegget for å muliggjøre slik mesterskap for begge idrettene. Anleggsoppgraderingen vil samtidig muliggjøre en tilpasning av infrastruktur og eksisterende bygningsmasse for å sørge for like muligheter for funksjonsnedsatte utøvere i lik grad som funksjonsfriske. Arbeidet med å søke om status som nasjonalanlegg ble startet sommeren 2021 og endelig søknad ble sendt til NIF.. NIF støttet denne søknaden formelt og gjorde et positivt vedtak for videre innstilling til KUD på NIFs styremøte den 25.06.2024

Den 02.10.2024 mottok vi brev fra KUD om at søknaden ikke vil tas til behandling før pågående høringsrunde er avsluttet.

Kommentarer til alternativene som KUD ønsker vurderinger av;

**Alternativ 1 - Eksisterende ordning:**

En videreføring av dagens ordning uten reell mulighet for nye nasjonalanlegg og komme innunder ordningen kan vi ikke støtte, gjør våre internasjonale ambisjoner umulige. Ordningen har så langt kun vært for noen få vinteridretter.

**Alternativ 2 – Justering og differensiering og 3 – Tilskudd til anlegg for internasjonale mesterskap:**

Som generelt utgangspunkt virker de nye forslagene å være noe positive for ikke kommersielle idretter som roing og padling. Det oppfattes at en særskilt tildeling for internasjonale mesterskap vil gjøre det lettere å innfri realisering av slike internasjonale enkeltarrangementer.
Dette vil trolig på sikt gi større interesse rundt idrettene, som igjen vil ha en positiv effekt på idrettenes nasjonale vekst og betydning.

Ulempen med denne ordningen – alternativet – er at den ikke støtter opp om våre idretters utfordringer knyttet til bygging og drift av idrettsanlegg.

Før vi kan få et internasjonalt mesterskap som et EM eller VM, må vi i søknaden for et mesterskap vise til et anlegg som tilfredsstiller de kravene som settes. Helst ferdig bygget før søknaden sendes, normalt 3 til 5 år før mesterskapet.

En eventuell ny ordning må ivareta også dette behovet og gi muligheter for større særskilte tildelinger for utbygginger slik at mesterskap for også de mindre idrettene kan avholdes i Norge.

For roing og padling så er det i realiteten kun Årungen som har muligheten til å være et nasjonalanlegg for begge idretter. Dette bør vektlegges høyt. Idrettene har ulike distanser og antall baner, kostnadene forbundet med dette må inkluderes som en del av utbyggingen av anlegget.

For roing og padling er Årungen, og en videre utvikling og drift av dette anlegget, det eneste reelle alternativet for å kunne bli et felles nasjonalanlegg som arrangerer internasjonalt mesterskap. Det tette samarbeid med omkringliggende kommuner rundt Årungen, samt Akershus Fylkeskommune, gjør at en utvikling av Årungen vil være et viktig idretts- og friluftsanlegg for flere enn bare roere og padlere.

**Konklusjon:**

Alternativ 1 støttes ikke.

Alternativ 2 slik den er beskrevet i Høringsforslaget svarer heller ikke ut våre behov og ambisjoner for utvikling av våre 2 idretter.

For å sikre et større mangfold i Nasjonalanleggsordningen må også vi som to ikke-kommersielle sommer Olympiske idretter med lange medaljetradisjoner kunne komme inn under ordningen.

Våre 2 forbund vil foreslå at følgende blir hensyntatt i den nye Nasjonalanleggsordningen:

* En god nasjonalanleggsordning som bidrar til at det kan arrangeres store mesterskap i Norge for de idretter som tilfredsstiller kravene, også sommeridretter.
* Det anbefales at det også kan søkes om nasjonalanleggsstatus for anlegg som jevnlig benyttes til andre typer toppidrettsarrangementer som world-cup o.l.
* At tilskudd fra denne ordningen tilpasses idrettenes behov og ikke er begrenset til kun investeringsstøtte. Nasjonalanleggsavtalene bør ha en tiårs avtaleperiode.
* *At dagens tilskuddssats på inntil 50 prosent opprettholdes.*

Med vennlig hilsen

Norges Roforbund

Norges Padleforbund